Jann Sjursen (KRF), 2001-03-30:
Allerførst vil jeg gerne sige tak til alle ordførerne for en, synes jeg, udmærket debat, hvor vi selvfølgelig har haft lidt forskellige holdninger til, hvor nødvendig parrådgivning og en forebyggende indsats for at undgå skilsmisser er.
Jeg vil gerne rette en særlig tak til Dansk Folkepartis og Enhedslistens ordførere, og uden at dadle de andre synes
Her tænker jeg på samspillet mellem arbejdsliv og familieliv, diskussionen om barselorlov, som er bragt ind i det.
Det er alt sammen aspekter, som er vigtige for at forstå det pres, som ægteskaber og parforhold kan være under i dag, og som altså kan føre til skilsmisse. Vi har selvfølgelig valgt et relativt snævert og afgrænset område i dag, fordi vi ikke kan tage stilling til hele verdenssituationen i sådan en enkelt forespørgselsdebat.
Det er derfor, jeg ikke har bragt disse mere overordnede aspekter ind i sagen, men jeg vil da godt her ved afslutningen af debatten sige, at de optager os endog særdeles meget.
Men det gør synet for den enkelte detalje og for, hvordan vi kan komme videre, også.
Og i forhold til at forebygge skilsmisser mener vi altså, at en handlingsplan og mere specifikt også et tilbud om parrådgivning er helt centralt.
Jeg vil godt understrege i forhold til - det har jeg ikke haft lejlighed til tidligere - fru Jytte Andersens sidste indlæg i debatten, at vi bestemt ikke har noget ønske om at pådutte dem, der vælger at lade sig skille, en skyld og en skam.
Vi vil ikke moralisere i forhold til de par, der rent faktisk vælger det måske som den eneste løsning til syvende og sidst.
Derfor vil jeg godt helt klart understrege, at det ikke er en hoveren fra vor side i denne sammenhæng eller et ønske
om at pådutte nogen skyld og skam og sige: Det må I absolut ikke.
Og så skal man lades tilbage i et måske endog meget lummert og voldeligt ægteskab.
Aldrig i livet er det det, som vores ønske tager sigte på.
Men vi tror rent faktisk, at mange, hvis der var bedre tilbud også fra det offentliges side, ville søge hjælp og ville gøre det på et sådant tidspunkt, at de rent faktisk med begrænset hjælp ville kunne få bragt ægteskabet på ret køl igen.
Vi mener, at med de erfaringer, vi har fra de private rådgivningstilbud, der er i dag, specielt Ægteskabs- og Skilsmissehjælpen, men også Mødrehjælpens i Odense, vil vi kunne nå noget, vil vi kunne forebygge.
Det viser erfaringerne fra de øvrige nordiske lande nu også.
Norge og Sverige f.eks. vælger jo som en helt naturlig del at tilbyde parrådgivning - i Norge f.eks. i forbindelse med deres familiecentre.
Det er sådan set lidt specielt, at vi her i Danmark skal have en decideret berøringsangst - som jeg ser det - over for det tema, fordi vi desværre alt for godt kender konsekvenserne af de mange skilsmisser.
Det kan man så få en diskussion om.
Jeg må også her mod debattens afslutning sige til specielt Venstre og hr. Knud Enggaard, at jeg synes, det var lidt underligt, at man ikke kunne give en melding på, om man ville støtte Kristeligt Folkepartis forslag til vedtagelse eller ej.
Men der skal jo selvfølgelig trykkes på knapperne, når vi kommer til tirsdag, og så må vi jo så iagttage, hvad Venstre agter at gøre i den sammenhæng.
Men det forekom mig
lidt underligt, at vi ikke kunne få svar på det spørgsmål her i dag.
Til hr. Villy Søvndal og SF vil jeg sige bare de to ting, at vi jo er meget enige på de strækninger, der blev givet, men at jeg så undrer mig over, at SF alligevel ender med en melding om, at man ikke kan støtte Kristeligt Folkepartis forslag til vedtagelse.
Lad mig afslutningsvis sige, at vi fra Kristeligt Folkepartis side med hensyn til Enhedslistens forslag til vedtagelse synes, at der lige er den lidt sjove krølle på det forslag, at man taler om specielt ulykkelige skilsmisser.
Vi vil ikke tage stilling til, om skilsmisser er lykkelige eller ulykkelige.
Det synes vi er ret svært at definere, og det er vel det enkelte par, der til syvende og sidst kan afgøre lige præcis det spørgsmål.
Det er vores holdning, netop fordi vi ikke ønsker at moralisere i denne sammenhæng, men blot ved en handlingsplan og et tilbud om parrådgivning sikre, at der i hvert fald ikke er folk, der lader sig skille alene af den grund, at der ikke har været nogen fra det offentliges side, der har rakt hånden ud mod dem.